টেনিসের লোকগাথায় পরিণত দ্বৈরথের শুরুটা হয়েছিল মায়ামিতে। তেরো বছর পর সেই মায়ামি ওপেনেই আবার মঞ্চ তৈরি রাফায়েল নাদাল বনাম রজার ফেডেরার ৩৭তম মহাম্যাচের। রবিবারের ফাইনালে।
চলতি মরসুমে কোর্টে রাফা-রজারের এটা তৃতীয় সাক্ষাৎ। অস্ট্রেলীয় ওপেনের পর দ্বিতীয় ফাইনাল যুদ্ধ। রজার ফেডেরারে কাছে শেষ তিন ম্যাচে হারের হ্যাটট্রিকের পর যা জিততে মরিয়া রাফায়েল নাদাল। এই টুর্নামেন্টে বারো বার নেমে চারটি ফাইনাল খেলার পরেও ট্রফিটা যাঁর এখনও অধরা। যে তথ্যে বিস্মিত স্বয়ং ফেডেরার।
৩ ঘণ্টা ১১ মিনিট চলা সেমিফাইনালে নিক কিরিয়সকে ৭-৬ (১১-৯), ৬-৭ (৯-১১) ৭-৬ (৭-৫) হারানোর পর ফেডেরার বলেছেন, ‘‘রাফা এখানে কেন জেতেনি সেটা ধাঁধাঁ। কারণ সারফেসটা ওর জন্য একদম আদর্শ। মেলবোর্ন পার্ক বা ইন্ডিয়ান ওয়েলসের কোর্টের চেয়ে মন্থর। রাফা তাই রক্ষণ করার আর ওর ক্ষুরধার ফোরহ্যান্ড কাজে লাগানোর অনেক বেশি সময় পাবে।’’ তবে টানা চতুর্থবার নাদালকে হারানোর তোড়জড়ের মধ্যেই ফেডেরার সবচেয়ে খুশি আবার নাদালের মুখোমুখি হতে পেরে। বলেছেন, ‘‘মনে হচ্ছে পুরনো দিনগুলোয় ফিরে গিয়েছি। প্রায় প্রতি সপ্তাহেই আমাদের দেখা হচ্ছে। ওর বিরুদ্ধে খেলে আশ মেটে না।’’
ফেডেরার এই সারফেসে নাদালকে এগিয়ে রাখলেও বাজির দরে কিন্তু তিনি নিজে এগিয়ে ৮-১১। চলতি ফর্মের বিচারে টেনিস বিশেষজ্ঞরাও এগিয়ে রাখছেন সুইস কিংবদন্তিকেই।
কেরিয়ারের একমাত্র অধরা ট্রফিকে পাখির চোখ করা নাদাল অবশ্য কোনও কিছুকেই একাগ্রতায় বিঘ্ন ঘটাতে দিতে নারাজ। দেড় ঘণ্টার সেমিফাইনালে ইতালীয় ফ্যাবিও ফগনিনিকে ৬-১, ৭-৫ উড়িয়ে দেওয়ার পর বলেছেন, ‘‘উল্টো দিকে রজার থাকলেও এটা আমাদের দু’জনের জন্যই স্রেফ আরও একটা ম্যাচ। আমি অনেক বেশি উত্তেজিত আরও একটা বড় টুর্নামেন্টের ফাইনালে উঠতে পেরে।’’ 
২০০৪’এ দু’জনের প্রথম সাক্ষাৎ হয়েছিল মায়ামির তৃতীয় রাউন্ডে। সেই যুদ্ধে ২২ বছরের ফেডেরার হেরেছিলেন ১৭ বছরের নাদালের কাছে। পরের বছর ফাইনালে নাদালকে হারিয়ে প্রতিশোধ নেন ফেডেরার। ২০১১’য় সেমিফাইনালে আবার দেখা হলে জেতেন নাদাল। 
মায়ামির চতুর্থ মোলাকাতে শেষ হাসিটা কার হবে, অপেক্ষায় টেনিস বিশ্ব।